b'\n_START_ARTICLE_\nBonobo\n_START_SECTION_\nObi\xc4\x8dno ime\n_START_PARAGRAPH_\nPo jednoj teoriji o porijeklu imena "bonobo" ono predstavlja pogre\xc5\xa1no izgovoreno ime grada Bolobo koji se nalazi na rijeci Kongo. Vjerojatnije je obja\xc5\xa1njenje po kojemu ono dolazi od rije\xc4\x8di predak na starome Bantu jeziku.\n_START_SECTION_\nTaksonomija\n_START_PARAGRAPH_\nZnanstveno ime bonoba je Pan paniscus. Budu\xc4\x87i da im je DNK vi\xc5\xa1e od 98% ista kao u Homo sapiensa, mnogo su bliskiji srodnici \xc4\x8dovjeku nego gorile. Zato su znanstvenici reklasificirali taksonomiju bonoba (i obi\xc4\x8dnih \xc4\x8dimpanza), pomaknuv\xc5\xa1i znanstveno ime njihove porodice iz porodice Pongidae \xc4\x8dovjekolikih majmuna u \xc4\x8dovje\xc4\x8dju porodicu Hominidae. No stvar je i dalje sporna. Neki znanstvenici dr\xc5\xbee da su bonobo i obi\xc4\x8dna \xc4\x8dimpanza toliko bliski ljudima, da bi ime njihova roda tako\xc4\x91er trebalo biti klasificirano pod \xc4\x8dovje\xc4\x8dji rod Homo: Homo paniscus, Homo sylvestris ili Homo arboreus. Druga struja misli da je izraz Homo sapiens pogre\xc5\xa1no dato ime i da bi ljudi trebali biti preklasificirani u Pan sapiens. U svakom slu\xc4\x8daju, mijenjanje imena roda je problemati\xc4\x8dno jer ono ote\xc5\xbeava taksonomiju ostalih vrsta koje su bliske \xc4\x8dovjeku, uklju\xc4\x8duju\xc4\x87i australopiteka. \xc5\xa0tovi\xc5\xa1e, iako su \xc4\x8dimpanze i H. sapiens o\xc4\x8digledno evoluirali iz iste DNK, one nisu jednake. Mutacija je u \xc4\x8dovje\xc4\x8djoj liniji spojila dva para kromosoma, tako da ljudi imaju 23 para kromosoma, dok bonobi i obi\xc4\x8dne \xc4\x8dimpanze imaju 24._NEWLINE_Dokazi iz DNK pokazuju da su se bonobi i obi\xc4\x8dne \xc4\x8dimpanze jedni od drugih odvojili samo 500.000 godina nakon odvajanja od zadnjega zajedni\xc4\x8dkog pretka njih i \xc4\x8dovjeka, a nakon toga su svi bili razdvojeni kroz gotovo 5 milijuna godina. Kao takve, ove su tri vrste pribli\xc5\xbeno jednako udaljene. Budu\xc4\x87i da osim Homo sapiensa nije pre\xc5\xbeivjela niti jedna druga vrsta iz ljudske linije toga grananja, stoga su obje ove vrste \xc4\x8dimpanza najbli\xc5\xbei \xc5\xbeivu\xc4\x87i srodnici \xc4\x8dovjeka._NEWLINE_Bonobo je ipak ne\xc5\xa1to malo bli\xc5\xbei srodnik. U bonoba je DNK sa\xc4\x8duvala vi\xc5\xa1e zajedni\xc4\x8dkog s ljudskom DNK, dok se ona u obi\xc4\x8dne \xc4\x8dimpanze jo\xc5\xa1 malo udaljila.\n_START_SECTION_\nTjelesne zna\xc4\x8dajke\n_START_PARAGRAPH_\nBonobo je mnogo krhkija od obi\xc4\x8dne \xc4\x8dimpanze. Glava joj je manja, ali ima vi\xc5\xa1e \xc4\x8delo. Lice joj je crno s ru\xc5\xbei\xc4\x8dastim usnama, ima male u\xc5\xa1i, \xc5\xa1iroke nosnice i dugu kosu na glavi. \xc5\xbdenke imaju lagano izbo\xc4\x8dene grudi, za razliku od ravnih prsiju \xc5\xbeenki ostalih \xc4\x8dovjekolikih majmuna, iako ne toliko izbo\xc4\x8dene kao u \xc4\x8dovjeka. Bonobe tako\xc4\x91er imaju mr\xc5\xa1ava tijela u gornjem dijelu, uska ramena, tanke vratove i duge noge u usporedbi s obi\xc4\x8dnim \xc4\x8dimpanzama. Bonobe gotovo 25% vremena kretanja na tlu hodaju uspravno. Sve te zna\xc4\x8dajke, te njihovo dr\xc5\xbeanje, daju im mnogo ljudskiji izgled u odnosu na obi\xc4\x8dne \xc4\x8dimpanze. \xc5\xa0tovi\xc5\xa1e, bonobe posjeduju izrazito individualiziran izgled lica, kao i ljudi, pa se pojedina\xc4\x8dno jedne od drugih znatno razlikuju, te su nau\xc4\x8dene na vizualno prepoznavanje u dru\xc5\xa1tvenim me\xc4\x91udjelovanjima.\n_START_SECTION_\nSpolno dru\xc5\xa1tveno pona\xc5\xa1anje\n_START_PARAGRAPH_\nSpolni odnosi igraju va\xc5\xbenu ulogu u dru\xc5\xa1tvenoj zajednici bonoba, koriste se kao pozdravi, kao sredstvo u rje\xc5\xa1avanju sukoba i pomirenju poslije sukoba, kao uzvratna usluga koju \xc5\xbeenke pru\xc5\xbeaju u zamjenu za hranu. Bonobe su jedini \xc4\x8dovjekoliki majmuni osim \xc4\x8dovjeka kod kojih se primje\xc4\x87uju sve ove spolne aktivnosti: genitalni seks "sprijeda" (uglavnom \xc5\xbeenka-\xc5\xbeenka, a zatim i mu\xc5\xbejak-\xc5\xbeenka, te mu\xc5\xbejak-mu\xc5\xbejak), ljubljenje jezicima i oralni seks. U znanstvenoj literaturi, spolni odnos \xc5\xbeenka-\xc5\xbeenka \xc4\x8desto se naziva GG trljanje to jest trljanje genitalijom o genitaliju, dok se odnos mu\xc5\xbejak-mu\xc5\xbejak ponekad naziva ma\xc4\x8devanje penisima._NEWLINE_Do spolne aktivnosti dolazi unutar najbli\xc5\xbee obitelji, a tako\xc4\x91er i izvan nje, a \xc4\x8desto su uklju\xc4\x8deni i odrasli i djeca. Bonobe ne stvaraju trajne odnose s pojedinim partnerima. \xc4\x8cini se, tako\xc4\x91er, da u svojemu spolnom pona\xc5\xa1anju ne prave razlike u spolu i dobi, s mogu\xc4\x87im izuzetkom spolnog odnosa izme\xc4\x91u majki i njihovih odraslih sinova; neki promatra\xc4\x8di vjeruju da su takva parenja tabu. Kada bonobe na\xc4\x91u neki novi izvor hrane ili kakvo hranili\xc5\xa1te, provala odu\xc5\xa1evljenja obi\xc4\x8dno dovodi do op\xc4\x87eg seksa, za \xc5\xa1to se pretpostavlja da smanjuje napetosti i omogu\xc4\x87uje mirno hranjenje._NEWLINE_Mu\xc5\xbejaci bonoba \xc4\x8desto se upu\xc5\xa1taju u razne oblike mu\xc5\xa1ko-mu\xc5\xa1koga genitalnog seksa (frot). U jednom od tih oblika dva mu\xc5\xbejaka vise na grani stabla okrenuti jedan prema drugome pri \xc4\x8demu se "penisima ma\xc4\x8duju". Pojavljuje se tako\xc4\x91er i oblik frota u kojemu mu\xc5\xbejaci me\xc4\x91usobno trljaju penise u misionarskom polo\xc5\xbeaju. Posebna vrsta frota, koja se zove "trljanje stra\xc5\xbenjica", javlja se kao izraz pomirenja me\xc4\x91u dvama mu\xc5\xbejacima nakon sukoba, pri \xc4\x8demu su jedan drugome okrenuti stra\xc5\xbenjicama i me\xc4\x91usobno se trljaju mo\xc5\xa1nicama._NEWLINE_\xc5\xbdenke bonoba tako\xc4\x91er se upu\xc5\xa1taju u razne oblike genitalnoga seksa (tribadizam) kako bi stvorile dru\xc5\xa1tvene veze i time oblikovale \xc5\xbeensku jezgru dru\xc5\xa1tvene zajednice bonoba. Budu\xc4\x87i je dru\xc5\xa1tvena zajednica bonoba nenasilna i egalitarna, prijateljstva me\xc4\x91u \xc5\xbeenkama podi\xc5\xbeu njihove potomke koji izgra\xc4\x91uju do\xc5\xbeivotnu odanost prema svojim majkama. Na takav na\xc4\x8din \xc5\xbeenke \xc4\x8desto imaju ja\xc4\x8di utjecaj u zajedni\xc4\x8dkim odlukama. Mlade \xc5\xbeenke \xc4\x8desto napu\xc5\xa1taju skupinu u kojoj su ro\xc4\x91ene kako bi se pridru\xc5\xbeile nekom drugom \xc4\x8doporu. Spolno op\xc4\x87enje s drugim \xc5\xbeenkama potvr\xc4\x91uje prihva\xc4\x87anje novih \xc5\xbeenki u \xc4\x8dlanstvo skupine. Migracije \xc4\x8dopora doprinose mije\xc5\xa1anju genskoga fonda bonoba._NEWLINE_Reproduktivna stopa u bonoba nije ve\xc4\x87a od one u obi\xc4\x8dnih \xc4\x8dimpanza. \xc5\xbdenke bonoba nose i doje svoju mladun\xc4\x8dad pet godina, a sposobne su ra\xc4\x91ati svakih pet ili \xc5\xa1est godina. U usporedbi s obi\xc4\x8dnim \xc4\x8dimpanzama, nakon ra\xc4\x91anja se \xc5\xbeenkama bonoba vra\xc4\x87a genitalni ciklus bubrenja mnogo ranije, \xc5\xa1to im omogu\xc4\x87uje povratak seksualnim aktivnostima njihova dru\xc5\xa1tva. Tako\xc4\x91er, \xc5\xbeenke bonoba koje su sterilne ili premlade za razmno\xc5\xbeavanje isto u\xc4\x8destvuju u spolnim aktivnostima.\n_START_SECTION_\nOstalo dru\xc5\xa1tveno pona\xc5\xa1anje\n_START_PARAGRAPH_\n\xc5\xbdenke su mnogo manje od mu\xc5\xbejaka, ali moglo bi se re\xc4\x87i da se nalaze na vi\xc5\xa1emu dru\xc5\xa1tvenom polo\xc5\xbeaju. Agresivni susreti izme\xc4\x91u mu\xc5\xbejaka i \xc5\xbeenka su rijetki, a mu\xc5\xbejaci su sno\xc5\xa1ljivi prema mladima i dojen\xc4\x8dadi. Dru\xc5\xa1tveni polo\xc5\xbeaj mu\xc5\xbejaka odra\xc5\xbeava polo\xc5\xbeaj njegove majke, a veza izme\xc4\x91u sina i majke obi\xc4\x8dno ostaje sna\xc5\xbena i nastavlja se kroz \xc4\x8ditav \xc5\xbeivot. Iako dru\xc5\xa1tvene hijerarhije postoje, rang ne igra ba\xc5\xa1 toliko istaknutu ulogu kao u dru\xc5\xa1tvenim zajednicama ostalih primata._NEWLINE_Bonobe su aktivne od zore do mraka i \xc5\xbeive po obrascu spajanja-razdvajanja: pleme od njih stotinjak raspr\xc5\xa1it \xc4\x87e se u male skupine tijekom dana dok su u potrazi za hranom, a zatim se opet skupljaju prije spavanja. Spavaju na stablima u gnijezdima koja izgrade. Za razliku od obi\xc4\x8dnih \xc4\x8dimpanza, za koje se zna da love majmune, Bonobe su primarno frugivorne, iako pojedu i kukce a primije\xc4\x87eno je da ponekad love manje sisavce kao \xc5\xa1to su vjeverice\n_START_SECTION_\nSli\xc4\x8dnosti s ljudima\n_START_PARAGRAPH_\nBonobe mogu uspje\xc5\xa1no pro\xc4\x87i provjeru samosvijesti prepoznavanjem u ogledalu. Komuniciraju prvenstveno glasom, iako zna\xc4\x8denje njihova glasanja u ovom trenutku jo\xc5\xa1 nije poznato; me\xc4\x91utim, izraze njihovih lica u stanju smo razumjeti, kao i neke njihove prirodne kretnje rukama poput, na primjer, poziva na igru. Dva bonoba, Kanzi i Panbanisha nau\xc4\x8dila su vokabular od oko 400 rije\xc4\x8di koje mogu otipkati slu\xc5\xbee\xc4\x87i se posebnom tipkovnicom leksigrama (geometrijskih simbola) i odgovarati na iskazane re\xc4\x8denice. Neki, poput bioeti\xc4\x8dara Petera Singera, tvrde da ih ta postignu\xc4\x87a svrstavaju me\xc4\x91u bi\xc4\x87a s "pravom na opstanak i \xc5\xbeivot" koje pravo ljudi, teoretski, priznaju svim osobama.\n_START_SECTION_\nStani\xc5\xa1te\n_START_PARAGRAPH_\nOko 10.000 bonoba nalazi se jedino u vla\xc5\xbenim \xc5\xa1umama ju\xc5\xbeno od rijeke Kongo, u Demokratskoj Republici Kongo u sredi\xc5\xa1njoj Africi. Oni su ugro\xc5\xbeena vrsta, kako zbog nestajanja njihova stani\xc5\xa1ta tako i zbog lova na njihovo meso ("bushmeat"), aktivnosti koja je naglo oja\xc4\x8dala tijekom sada\xc5\xa1njega gra\xc4\x91anskog rata zbog prisutnosti te\xc5\xa1ko naoru\xc5\xbeanih milicija \xc4\x8dak i u zaba\xc4\x8denim "za\xc5\xa1ti\xc4\x87enim" podru\xc4\x8djima kao \xc5\xa1to je Nacionalni park Salonga. Do danas je na \xc5\xbeivotu ostalo ne vi\xc5\xa1e od nekoliko tisu\xc4\x87a bonoba. To je samo dio op\xc4\x87ega trenda izumiranja \xc4\x8dovjekolikih majmuna\n_START_SECTION_\nStrategije financiranja za\xc5\xa1tite od izumiranja\n_START_PARAGRAPH_\nGenetska sli\xc4\x8dnost bonoba, njihova srazmjerna rijetkost, te njihova samosvijest name\xc4\x87u moralni i znanstveni imperativ njihova o\xc4\x8duvanja i za\xc5\xa1tite od zlostavljanja i istrebljenja. U ovom trenutku bonobe jo\xc5\xa1 uvijek mogu loviti do istrebljenja ljudi koji jedu njihovo meso._NEWLINE_Po\xc4\x8dev\xc5\xa1i od 2004. godine, neke zabrinuti krugovi proglasili su preko nekolicine znanstvenih i ekolo\xc5\xa1kih mre\xc5\xbenih stranica krizno stanje za te \xc4\x8dovje\xc4\x8dje ro\xc4\x91ake. Organizacije kao \xc5\xa1to su WWF, Afri\xc4\x8dka zaklada za divlja\xc4\x8d i druge, poku\xc5\xa1avaju usmjeriti pa\xc5\xbenju na krajnju opasnost koja prijeti ovoj vrsti. Neki predla\xc5\xbeu da se osnuje rezervat u nekom stabilnijem dijelu Afrike ili na nekoj oto\xc4\x8dnoj lokaciji poput Indonezije. Na tako razmje\xc5\xa1tenim bonobama mogla bi se vr\xc5\xa1iti neinvazivna medicinska istra\xc5\xbeivanja bez puno opasnosti i neugodnosti.'